Vrou dalk lank tronk toe in ZimMartha O’Donovan. Foto: ANA ŉ Amerikaanse joernalis kan moontlik tot 20 jaar tronkstraf in Zimbabwe gevonnis word nadat sy pres. Robert Mugabe (93) glo beledig het. Martha O’Donovan, wat vir Magamba TV werk, sal Maandag weer om borgtog aansoek doen nadat sy Vrydag in Zimbabwe in hegtenis geneem is. Magamba TV vervaardig politieke satire. O’Donovan is by haar huis in hegtenis geneem nadat die polisie haar daarvan beskuldig het dat sy op Twitter vir Mugabe as ŉ “siek en selfsugtige” man beskryf het. Sy word van ondermyning aangekla. O’Donovan se regsverteenwoordigers het Saterdag voor landdros Nomsa Sarabauta aangevoer hul kliënt is eers ná haar arrestasie ingelig dat sy van ondermyning aangekla word en dat dit strydig is met die grondwet. Die polisie beskuldig O’Donovan daarvan dat sy Twitter en die televisiestasie gebruik “vir die uitsluitlike doel om die regering deur ongrondwetlike middele omver te werp”. O’Donovan is aanvanklik oor die naweek borgtog geweier en sal tot 15 November agter tralies wees tensy haar regsverteenwoordigers vandag daarin slaag om vir haar borgtog te kry. O’Donovan het die aanklagte teen haar ontken. Haar inhegtenisname kom slegs ŉ maand nadat Zimbabwe die departement van aanlynveiligheid op die been gebring het in ŉ poging om kritiek oor Mugabe op sosiale media te monitor.